ราชบุรีโฮลดิ้งซื้อกองทุนTSIFฉลุย
ราชบุรีโฮลดิ้ง ประสบความสำเร็จในการเข้าซื้อหุ้นกองทุน TSIF งวดแรก ในออสเตรเลียสำเร็จ&nbsp;
23 มิ.ย. 2554

ราชบุรีโฮลดิ้ง ประสบความสำเร็จในการเข้าซื้อหุ้นกองทุน TSIF งวดแรก ในออสเตรเลียสำเร็จ 
นายนพพล มิลินทางกูร กรรมการผู้จัดการใหญ่ เปิดเผยว่า การเข้าซื้อกิจการกองทุน TSIF ในออสเตรเลียสำเร็จด้วยดี โดยจะมีการซื้อขายหุ้นในวันที่ 5 กรกฎาคมนี้ ขณะนี้ บริษัทฯ ได้จัดเตรียมเงินทุนกว่า 6,700 ล้านบาทพร้อมสำหรับการลงทุนแล้ว และเมื่อดีลสำเร็จบริษัทฯ จะกลายเป็นผู้ถือหุ้นรายใหญ่ในกองทุน TSIF การลงทุนครั้งนี้นับเป็นก้าวสำคัญของการเริ่มต้นขยายธุรกิจด้านผลิตไฟฟ้า ธุรกิจที่เกี่ยวเนื่อง รวมถึงพลังงานทดแทน ในออสเตรเลีย ซึ่งเป็นตลาดที่มีความต้องการใช้พลังงานไฟฟ้าในระดับสูง และเป็นตลาดที่มีศักยภาพในการลงทุนของบริษัทฯ  
“จากความสำเร็จครั้งนี้ เราจะมีรายได้เงินปันผลจากกองทุน TSIF เข้ามาทันทีในปีนี้ และมีกำลังผลิตเพิ่มอีก 900 เมกะวัตต์ ทำให้กำลังผลิตจากการลงทุนที่เรามีอยู่แล้วเพิ่มขึ้นเป็น 6,300 เมกะวัตต์และกลายเป็นผู้ลงทุนธุรกิจผลิตไฟฟ้าไทยรายใหญ่ที่สุดในออสเตรเลีย อย่างไรก็ดี เรายังต้องเดินหน้าลงทุนให้ได้เพิ่มอีก 1,500 เมกะวัตต์เพื่อให้บรรลุเป้าหมายตามแผนธุรกิจที่กำหนดไว้ 7,800 เมกะวัตต์ในปี 2559” นายนพพล กล่าว
กองทุน Transfield Services Infrastructure Fund (TSIF)  เป็นกองทุนด้านพลังงานและสาธารณูปโภคในประเทศออสเตรเลียจดทะเบียนมหาชน มีสินทรัพย์ประกอบด้วย โรงไฟฟ้า 5 แห่ง โรงไฟฟ้าผลิตด้วยพลังงานลม 3 แห่ง  และโรงกรองน้ำ 2 แห่ง ซึ่งตั้งในรัฐต่างๆ ทั่วประเทศออสเตรเลีย สินทรัพย์ประเภทโรงไฟฟ้าของTSIF ร้อยละ 90 มีสัญญาซื้อขายไฟฟ้าที่ยังมีระยะเวลาคงเหลือเฉลี่ยประมาณ 11 ปี นอกจากนี้ TSIF ยังมี TSE เป็นผู้ถือหุ้นอีกรายหนึ่ง